又十二韵
作者：劉攽
朝代：宋

paragraphs: 絕境可遺老，清心仍去邪。
樓頭喧燕雀，川面動龍蛇。
碧瓦浮煙素，朱甍麗日赮。
倚風時坐嘯，乘月更吹笳。
庭樾交傾蓋，池房雜舞髽。
凉秋乘爽塏，吉歲驗汙邪。
厨釀全欺魯，兒歌習陋巴。
林珍餉桃李，溪飯列魚蝦。
勝賞須神會，浮名祇盜夸。
誰能貪課最，本自學禪迦。
羈旅枝栖鵲，田園舍負蝸。
蕭條看白鬢，早晚得丹砂。